Suomen sana
On sana soinut, käsky käynyt ulos,
 me ollaan valtakunta vapaa nyt,
 se tähkä täyttyi, täss’ on siitä tulos,
 sen palkan vaati vaivat kärsityt.

 Tietääkö Suomen miehet, naiset,
 mihin aika velvoittaa?
 Tunteeko kaikki kansalaiset,
 mitä sykkää synnyinmaa?

 Loi Suomen henki tähän tekoon ponnen,
 loi Suomen tiede, taide, ajatus,
 siks uskon, että oli päätös onnen
 tuo, josta johtui Suomen vapaus.

 Euroopan vanhin kansakunta
 tokko viel’ on ennallaan?
 Euroopan nuorin valtakunta
 voiko seistä voimassaan?

 Nyt herää henget esivanhempien,
 nyt taaton, maammon mielet liikkuvat,
 on hetki Suomen voiman, tuskan, hien,
 ne kypsyy vuosisatain unelmat.

 Tietääkö Suomen miehet, naiset,
 mihin aika velvoittaa?
 Tunteeko kaikki kansalaiset,
 mitä sykkää synnyinmaa?

 Se on niin selvää: sivistyksen piiri
 on täällä itsenäinen, täysi jo,
 sen päältä puuttuu vapauden vain viiri,
 niin oomme onnellinen valtio.

 Euroopan vanhin kansakunta
 tokko viel’ on ennallaan?
 Euroopan nuorin valtakunta
 voiko seistä voimassaan?

 Me ollaan ainut kansakunta, jolla
 ei armeijaa, ei voimaa aseiden,
 mut sentään Suomen suuren valtiolla
 on otsalehti onnen vastaisen.

 Tietääkö Suomen miehet, naiset,
 mihin aika velvoittaa?
 Tunteeko kaikki kansalaiset,
 mitä sykkää synnyinmaa?

 Me emme ole sotakansa, emme
 myös valloittajakansa kauhea,
 on lempeys laki meidän laulujemme
 ja hengen sodat meidän sotia.

 Euroopan vanhin kansakunta
 tokko viel’ on ennallaan?
 Euroopan nuorin valtakunta
 voiko seistä voimassaan?

 Me todistamme totuutemme? Taide
 ja tiede meidän voima yksin on,
 sen ympärillä kansallinen kaide,
 lainlaadinta ja toimi valtion.

 Tietääkö Suomen miehet, naiset,
 mihin aika velvoittaa?
 Tunteeko kaikki kansalaiset,
 mitä sykkää synnyinmaa?

 Me annamme myös elämämme, tuota
 jos meiltä vaaditaan, mut elämää
 me toisen emme syyttä ota, luota
 aseihin, jotka verin välkähtää.

 Euroopan vanhin kansakunta
 tokko viel’ on ennallaan?
 Euroopan nuorin valtakunta
 voiko seistä voimassaan?

 Me aseistaumme asein Väinön vallan,
 me vapaudumme Väinön miekoin nyt,
 se tähkä täyttyi kerran maassa hallan,
 sen sanan vaati vaivat kärsityt.